Þingræður haldnar á Alþingi Íslendinga

Fors.- og atvmrh. (Tryggvi Þórhallsson): Ég hygg, að það hafi verið fyrir ári síðan, eða snemma á vetrarþinginu í fyrra, að það varð að samkomulagi við fjvn.Nd., að Fiskifélag Íslands tæki að sér að koma veðurfregnum út um verstöðvarnar. Yrði hætt að senda veðurskeytin með símanum, heldur yrði þeim útvarpað. Verður að því mikill sparnaður. Það er framhald af því, að frv. þetta hefir verið samið af Fiskifél. Ísl., en eftir dsk atvmrn. Það er í aðalatriðum borið fram eins og Fiskifél. gekk frá því. Það þótti hentara, að sett yrðu um þetta lög. Annað tel ég ástæðulaust að taka fram um málið að þessu sinni; vil aðeins leyfa mér að leggja til, að frv. verði vísað til sjútvn.

Dómsmrh. (Jónas Jónsson) Mál þetta hefir verið rætt ýtarlega áður í þinginu, bæði hér í þessari deild og eins í Ed., svo að ég sé ekki ástæðu til að fara að rekja efni þess að svo stöddu, en vil leyfa mér að leggja til, að frv. verði vísað til sjútvn. að umr. lokinni.

Magnús Guðmundsson Það var aðeins fyrirspurn til hæstv.dómsmrh., sem ég vildi bera fram í sambandi við þetta frv. - Svo er mál með vexti, að við endurskoðun landsreikningsins fyrir árið 1930 hefi ég rekið mig á greiðslu vegna eftirlitsmanns með loftskeytum botnvörpuskipa, og vildi ég spyrja hæstv. ráðh., hvort ekki sé rétt, að skipaður hafi verið sérstakur maður í þessu skyni, eins og fylgiskjöl landsreikningsins herma og ég áður sagði. En sé svo, hefir hæstv. ráðh. sýnt þar með í verkinu, að hann telur stj. hafa heimild til að fyrirskipa slíkt eftirlit eftir núgildandi l., og kemur það heim við það, sem bæði ég og aðrir hafa haldið fram í umr. um þetta mál á undanförnum þingum, að stj. hefir næga heimild í núgildandi löggjöf til að fyrirskipa slíkt eftirlit sem frv. stefnir að. - Jafnframt hatti mér gott að heyra, hver árangur hefir orðið af starfi þessa manns, því að það mætti verða nokkur mælikvarði um þörfina á að gera þetta frv. að l. Að öðru leyti mun ég ekki fara út í að ræða þetta mál frekar við þessa umr., en vildi láta þá ósk í ljós um leið og ég lýk máli mínu, að sú n., sem væntanlega fær frv. til meðferðar, leiti sér sem beztra upplýsinga um það, hver árangur hefir orðið að starfi þessa eftirlitsmanns.

Dómsmrh. (Jónas Jónsson) Út af fyrirspurn hv. 2. þm. Skagf. vil ég aðeins taka það fram, að gerðar hafa verið lítilfjörlegar tilraunir um það, hve langt væri hægt að komast í þessu efni eftir þeim leiðum, sem þessi sami hv.þm. hefir mælt með hingað til, og hafa þær tilraunir sýnt það, að tilgangur þessa frv. næst ekki með núgildandi löggjöf.

Magnús Guðmundsson Út af svari hæstv. ráðh. vil ég aðeins endurnýja beiðni mína til þeirrar n., sem frv. væntanlega lendir hjá, að hún kynni sér sem nákvæmlegast allt það, sem gerzt hefir í þessu máli til þessa, og þá einkum, hvað þessum eftirlitsmanni hefir ágengt orðið í sínu starfi. Ég verð að segja það eins og er, að ég trúi ekki orðum hæstv.dómsmrh. um þetta sem óbrigðulum sannleika fremur en í öðrum efnum, og fæ enda alls ekki skilið, að stj. fái meira ráðstafanavald í hendur með þessu frv. en hún nú þegar hefir að lögum.

Ólafur Thors Ég er vanur að taka þátt í afmælisfagnaði „ömmu gömlu“, sem haldinn er árlega hér á Alþingi. Að þessu sinni mun ég þó láta minna af mörkum í þeim fagnaði en venja mín hefir verið. - Frv. þetta er nú borið fram hér á Alþingi í fimmta sinn, ef ég man rétt, og er það órækur vottur hinnar sívaxandi lítilsvirðingar hæstv.dómsmrh. á Alþingi: Eftir að hæstv. ráðh. tvívegis hafði borið frv. fram hér í þinginu, og það í bæði skiptin lognazt út af vegna þegjandi andúðar og fyrirlitningar flokksbræðra ráðh., skyldi maður hafa haldið, að hann hefði látið sér segjast við það, en þó fór á annan veg, því að ráðh. flutti frv. hið þriðja sinn, og var þá þolinmæði flokksbræðra hans svo ofreynd, að tveir þeirra greiddu atkv. á móti frv., og aðrir tveir létu sig vanta við atkvgr., beinlínis í því skyni, að frv. fengi að sofa áfram, enda varð og sú niðurstaðan. Þá bar hæstv. ráðh. frv. fram í hið fjórða sinn á þinginu 1931, og var „amma gamla“ þá drepin með þingrofinu sællar minningar, og nú er hún vakin upp aftur hið fimmta sinn, en það er hugboð mitt, að forlög hennar verði hin sömu enn sem fyrr.